ฝนกระหน่ำกรุง! แยก “ศรีนครินทร์” น้ำท่วมสูง รถเล็กเลี่ยงเส้นทาง
ฝนกระหน่ำกรุง! แถวถนนศรีนครินทร์ มีน้ำท่วมขังสูงระดับ 17.7 มม. รอระบายน้ำออก รถยนต์เล็กหรือมอเตอร์ไซด์ควรหลีกเลี่ยงเส้นทางพื้นที่ดังกล่าว
ฝนกระหน่ำกรุง! แถวถนนศรีนครินทร์ มีน้ำท่วมขังสูงระดับ 17.7 รอระบายน้ำออก รถยนต์เล็กหรือมอเตอร์ไซด์ควรหลีกเลี่ยงเส้นทางพื้นที่ดังกล่าว
16 ส.ค. 2565

ผู้สื่อข่าวรายงานว่า สำหรับสถานการณ์ตลอดทั้งคืนที่ผ่านมาได้เกิดฝนตกหนักในพื้นที่กรุงเทพมหานคร (กทม.) และปริมณฑล โดยศูนย์ป้องกันน้ำท่วม กรุงเทพมหานคร รายงานว่า มีฝนเล็กน้อย-ปานกลางพื้นที่ กทม. ต่อเนื่อง จ.ปทุมธานี, จ.นนทบุรี, จ.นครปฐม,จ.สมุทรสาคร, จ.สมุทรปราการ, อ่าวไทย, จ.ชลบุรี, จ.ฉะเชิงเทรา, จ.ปราจีนบุรี, จ.นครนายก, เคลื่อนทิศตะวันออกเฉียงใต้ ปริมาณฝนสูงสุดเขตประเวศ 130.5 มม.
ทั้งนี้ ได้มีฝนตกทั่วพื้นที่กทม.ตั้งแต่ช่วงเย็นราว 18.00 น.ต่อเนื่องกันเป็นเวลานานกว่า 5 ชั่วโมงแล้ว ทำให้พบหลายพื้นที่เจอปัญหาน้ำท่วมแล้ว อาทิ บริเวณถนนศรีนครินทร์ ถนนพระราม 4 ถนนสุขุมวิท และสวนพลู น้ำท่วมสูงกว่า 10 เซนติเมตร ส่งผลให้หลายพื้นที่มีน้ำท่วมขังรอการระบาย โดยบริเวณที่มีปริมาณฝนสูงสุดคือ สำนักงานเขตประเวศ 114 มม. สำหรับพื้นที่ๆมีน้ำท่วมขังสูงได้แก่ ถ.ศรีนครินทร์ ขาออก ซอยพัฒนาการ 54 ซอยเฉลิมพระเกียรติ ร.9 ซอยอ่อนนุช 61-62 แยกลาซาล ถ.ศรีนครินทร์ ตลาดกิ่งแก้ว ถนนบางนา-ตราด เทพารักษ์ ซอยอุดมสุข
ขณะที่เวลา 22.55 น. ทวิตเตอร์ FM91 Trafficpro รายงานว่า ถนนพระราม 4 ช่วงแยกกล้วยน้ำไท มีน้ำท่วม สูงเสมอทางเท้า ทำให้รถเล็กจอดเสียหลายคัน แนะให้หลีกเลี่ยงเส้นทางนี้
ขณะที่บริเวณแยกอุดมสุข ใต้สถานีรถไฟฟ้าบีทีเอสอุดมสุข และปากซอยอุดมสุข เกิดน้ำท่วมขังบริเวณพื้นผิวการจราจร ระดับน้ำท่วมสูงถึงทางเดินเท้า เนื่องจากบริเวณนี้เป็นพื้นที่ต่ำ แนะรถจักรยานยนต์เลี่ยงเส้นทาง
จากนั้น เวลา 23.05 น. ศูนย์ป้องกันน้ำท่วม กรุงเทพมหานคร รายงานว่า ฝนตก ปกคลุมกรุงเทพฯและปริมณฑล เคลื่อนทิศตะวันออกเฉียงใต้ ปริมาณฝนสูงสุดเขตประเวศ 131 มม. น้ำท่วม 14 เส้นทางถนนสายหลัก
โดยช่วงเช้าวันนี้ (16 ส.ค. 65) ศูนย์ป้องกันน้ำท่วม กรุงเทพมหานคร รายงานเมื่อเวลา 07.00 น. กทม. ไม่พบกลุ่มฝน และมีฝนเล็กน้อยที่ จ.ปทุมธานี จ.อยุธยา เคลื่อนทางทิศใต้ ขณะที่ชาวโซเชียลรายงานสถานการณ์ล่าสุดพื้นที่ๆยังคงมีน้ำท่วมขัง ดังนี้ ถนนเฉลิมพระเกียรติ ร.9 ขาเข้า ช่วงตรงข้าม รพ.สินแพทย์ ศรีนครินทร์ – ผ่านแยกศรีอุดม ต่อเนื่องถนนอุดมสุข ในพื้นที่มีน้ำท่วมขัง ระดับเสมอฟุตปาธ การจราจรติดขัด
ช่วง BTS สำโรง ยังคงมีน้ำท่วมขัง รถเริ่มติดสะสม ขณะที่ถนนเทพรัตน (บางนา-ตราด) ขาเข้า หน้าเมกาบางนาไปจนถึงซอยทางเข้าโรงเรียนราชวินิตบางแก้ว ในช่องทางคู่ขนาน มีน้ำท่วมขังผิวการจราจรทุกช่องทาง รถติดขัดมาก โดยทางโรงเรียนราชวินิตบางแก้วแจ้งปิดโรงเรียนกรณีพิเศษ หลังมีน้ำท่วมขังภายในโรงเรียน
ส่วนถนนศรีนครินทร์ ขาเข้า จากแยกศรีด่าน – แยกศิครินทร์ ยังคงมีน้ำท่วมขังผิวจราจร น้ำท่วมสูงระดับฟุตปาธ จุดกลับรถใกล้แยกศิครินทร์ รถติด ท้ายแถวสะสมแยกศรีเทพา
 
